
ขบวนการทางสังคมใหม่ (New Social Movement -NSM)
 
ประภาส ปิ่นตบแต่ง
1. ความนำ

จากคำถามสำคัญประการหนึ่งในการวิเคราะห์การเมืองแบบขบวนการทางสังคมที่ว่า “เหตุใด?” (“why?”) จึงเกิดการกระทำรวมหมู่(collective action) หรือขบวนการทางสังคม การตอบคำถามดังกล่าวนี้เกี่ยวข้องกับกระบวนการเปลี่ยนแปลงเชิงโครงสร้าง หรือการเปลี่ยนผ่านเชิงโครงสร้าง(Structural Transformation) ซึ่งนำมาสู่ความเขม็งตึงทางสังคม, ความขัดแย้งทางสังคม ฯลฯ อย่างไรก็ดี ข้อถกเถียงซึ่งยังไม่ลงตัวที่ว่า การเปลี่ยนผ่านเชิงโครงสร้างคืออะไรนั้น ได้มีการอธิบายปรากฏการณ์เกี่ยวกับพฤติกรรมรวมหมู่ในสำนักจิตวิทยาสังคม ซึ่งตอบคำถามโดยอาศัยปัจจัยทางด้านจิตวิทยา เช่น ความคับข้องใจ ฯลฯ  ส่วนกลุ่มผลประโยชน์และกลุ่มผลักดันได้อธิบายจากฐานของการใช้กลุ่มเป็นเครื่องมือในการได้มาหรือปกป้องผลประโยชน์ของกลุ่ม ในขณะที่สำนักทฤษฎีการระดมทรัพยากรนั้น มีฐานการอธิบายอยู่ที่การคำนวณผลได้ผลเสียของปัจเจกบุคคลในการเข้าร่วมการกระทำรวมหมู่และการตอบคำถามหลักที่ว่า ขบวนการทางสังคมเกิดขึ้นอย่างไร (“How?”) ผ่านปัจจัยเชิงองค์กร การพัฒนายุทธวิธีการเคลื่อนไหวต่อสู้ และปัจจัยภายนอกที่เรียกว่าโครงสร้างโอกาสทางการเมือง (ดูรายละเอียดในส่วนทฤษฎีการระดมทรัพยากร)   
แต่สำนักคิดที่เรียกว่า “ขบวนการทางสังคมใหม่”(New Social Movement -NSM) กลับต้องการอธิบายกระบวนการเปลี่ยนแปลงในเชิงโครงสร้างที่แตกต่างไปจากสำนักคิดที่กล่าวมาข้างต้น กล่าวคือเป็นกระบวนการเปลี่ยนผ่านทางสังคมที่เกิดขึ้นในสังคมหลังอุตสาหกรรมหรือสังคมหลังสมัยใหม่ และได้นำมาสู่ความขัดแย้งในรูปแบบใหม่ที่แตกต่างไปจากความขัดแย้งในสังคมอุตสาหกรรม  อย่างไรก็ดี นักวิชาการจำนวนหนึ่งได้อภิปรายและถกเถียงว่า ในประเทศโลกที่สามก็มีความขัดแย้งรูปแบบใหม่ซึ่งนำมาสู่รูปแบบขบวนการเคลื่อนไหวทางสังคมแบบใหม่ด้วยเช่นกัน แต่ก็มีลักษณะบางประการที่แตกต่างออกไป ซึ่งผู้เขียนจะได้กล่าวถึงข้างหน้า 
2.บริบทของทฤษฎี
จุดกำเนิดสำคัญของสำนัก “ขบวนการทางสังคมใหม่” คือการวิพากษ์ทฤษฎีการระดมทรัพยากรว่า สนใจเฉพาะการตอบคำถามว่าขบวนการทางสังคมเกิดขึ้นอย่างไร (“How?”) ขณะเดียวกันก็วิพากษ์ทฤษฎีมาร์กซิสต์
ว่ามีข้อจำกัดในการอธิบายปรากฏการณ์/ขบวนการทางสังคมใหม่ๆ เช่น ขบวนการสิ่งแวดล้อม ขบวนการสิทธิสตรีและอัตลักษณ์ทางเพศสภาพ ที่เกิดขึ้นในช่วงทศวรรษที่ 1960s และ 1970s (Donatella Della Porta and Mrio Diani, 1999:11) ซึ่งได้ทำให้เกิดคำถามในหมู่นักทฤษฎีในยุโรปกลุ่มหนึ่งว่า  เหตุใดจึงเกิดขบวนการซึ่งมิได้มีฐานจากความขัดแย้งทางชนชั้นเหล่านี้ขึ้นมาอย่างกว้างขวาง(ผาสุก, 2544) และการเปลี่ยนแปลงทางสังคมในช่วงหลังสงครามโลกครั้งที่ 2 ก็ได้ทำให้เกิดคำถามกับจุดเน้นของการวิเคราะห์ความขัดแย้งซึ่งอยู่ที่ความสัมพันธ์ระหว่าง “ทุน-แรงงาน” หรือความขัดแย้งที่ตั้งอยู่บนฐานของการควบคุมทรัพยากรทางเศรษฐกิจ อันเป็นลักษณะสำคัญของขบวนการทางสังคมแบบเก่า(Old Social Movement) 
Alberto Melucci ได้ชี้ให้เห็นถึงการก่อตัวขึ้นของปรากฏการณ์ความขัดแย้งทางสังคมหลังสมัยใหม่เหล่านี้ และเห็นว่าทฤษฎีทางสังคมศาสตร์ที่ใช้อธิบาย คือทฤษฎีทางชนชั้นและทฤษฎีแนวการกระทำรวมหมู่ของสำนักอเมริกา หรือทฤษฎีการระดมทรัพยากร นั้นมีข้อจำกัด เนื่องจากสนใจแต่เพียงองค์กรการเคลื่อนไหว, ยุทธศาสตร์, ยุทธวิธี และความสำเร็จหรือความล้มเหลว การทำความเข้าใจปรากฏการณ์ของขบวนการทางสังคมโดยนักทฤษฎีซึ่งอธิบายภายใต้ทฤษฎีสังคมศาสตร์เท่าที่มีอยู่จึงให้คำตอบได้เพียงว่าขบวนการทางสังคมเกิดขึ้น “อย่างไร?”(How?) แต่ไม่อาจให้คำตอบได้ว่า “เหตุใด?” หรือ “ทำไม?”(“Why?”)ขบวนการทางสังคมจึงเกิดขึ้น (Melucci,1985:214)
การตระหนักถึงความไม่เพียงพอของแนวการวิเคราะห์แบบชนชั้นดั้งเดิมนี้เอง ได้เป็นจุดเริ่มต้นที่สำคัญของกรอบการวิเคราะห์ของสำนักคิดที่เรียกว่า “ขบวนการทางสังคมใหม่”
ความไม่เพียงพอของแนวการวิเคราะห์แบบชนชั้นดั้งเดิม

จุดหลักของการวิเคราะห์แบบชนชั้นดั้งเดิม(Classical Marxist) มองการกระทำรวมหมู่(collection action)ว่าเป็นอาการของความขัดแย้งทางชนชั้น  และมองว่าชนชั้นเป็นเรื่องของความแตกต่างทางผลประโยชน์ด้านเศรษฐกิจภายในโครงสร้างของความสัมพันธ์ทางการผลิต-วิถีการผลิต โดยแบ่งชนชั้นใหญ่ ๆ ในสังคมออกเป็นเจ้าที่ดิน, นายทุนอุตสาหกรรม และชนชั้นกรรมาชีพ   จึงนิยามชนชั้น(Class)ได้ว่าเป็นการจัดช่วงชั้นทางสังคม(social category)ขนาดใหญ่ อันมีลักษณะร่วมที่สำคัญคือ มีตำแหน่งแห่งที่คล้ายกันในกระบวนการผลิต, ความสัมพันธ์ในตลาด, การครอบครองทรัพย์สิน  และมีผลประโยชน์ที่คล้ายกัน อันเป็นผลประโยชน์ร่วมกันในตำแหน่งซึ่งถูกกำหนดไว้ภายใต้โครงสร้างทางสังคมเศรษฐกิจดังกล่าว

เหตุที่ความขัดแย้งและการต่อสู้ทางชนชั้นเกิดจากลักษณะความสัมพันธ์ทางชนชั้นดังกล่าวนี้  ขบวนการทางสังคมที่เกิดขึ้น เช่น ขบวนการกรรมกร จึงถูกมองว่าเป็นการต่อสู้ทางชนชั้น ในทัศนะของมาร์กซิสต์ต่อสู้ดังกล่าวจะเกิดขึ้นเมื่อตำแหน่งทางภววิสัย(Objective location)และอัตลักษณ์ของจิตสำนึก(conscious identity)สอดคล้องต้องกัน สำนักมาร์กซิสต์ได้วิเคราะห์ว่าแหล่งที่มาสำคัญของการสร้างประวัติศาสตร์ความขัดแย้งหรือเชื้อปะทุของการกระทำรวมหมู่คือผลประโยชน์ทางวัตถุอันก่อให้เกิดตำแหน่งทางชนชั้น ซึ่งเชื่อมโยงการปะทะ-ประสานเข้ากับการเคลื่อนไหวทางสังคม การวิเคราะห์ของมาร์กซิสต์ที่พยายามเชื่อมโยงผลประโยชน์ของชนชั้น(class interests)เข้ากับความขัดแย้งทางสังคมและการเรียกร้องผลประโยชน์(articulation)อย่างเป็นเหตุเป็นผล จึงเป็นเรื่องของชนชั้น(Pakulski, 1995:57)


Scott ได้กล่าวถึงข้อจำกัดของการวิเคราะห์ในแนวทางชนชั้นเอาไว้ว่า  การวิเคราะห์เช่นนี้มีข้อจำกัดเหมือนกับทฤษฎีทั่วไป(general theory)อื่นๆ คือ สำนักหน้าที่นิยม(functionalism)(เช่น  สำนักพฤติกรรมรวมหมู่-ผู้เขียน) ซึ่งได้ละทิ้งคำถามสำคัญที่น่าสนใจเกี่ยวกับตัวการทางสังคม(social agents) และบริบทเฉพาะทางสังคมการเมืองที่ห้อมล้อมการกระทำการของตัวการทางสังคมเหล่านี้ไป  การวิเคราะห์เช่นนี้จึงไม่เสนอคำถามว่า เหตุใดการระดมมวลชนจึงเกิดขึ้นและเกิดขึ้นอย่างไร  รวมทั้งเหตุใดจึงมีรูปแบบเฉพาะอย่างเฉพาะที่ ซึ่งทฤษฎีทั่วไปแบบลดทอน(general deductive theory)เช่นนี้ ได้ลดทอนความเป็นจริงของเหตุการณ์เฉพาะลงมาเป็นการวิเคราะห์ที่กำหนดให้โครงสร้างของสังคมมีลักษณะมีความเป็นอันหนึ่งอันเดียวกัน(coherent) เป็นองค์รวม(holistic) และมีลักษณะเป็นวัตถุธรรมที่มีความชัดเจน(unambiguous entity)

ข้อจำกัดของทฤษฎีทั่วไปแบบลดทอน(General deductive theory)ที่นำมาอธิบายขบวนการทางสังคม คือการจำกัดตัวเองด้วยการกำหนดลักษณะของเงื่อนไขเบื้องต้นในเชิงโครงสร้าง(structural pre-condition)สำหรับกิจกรรมที่เกี่ยวข้องกับขบวนการทางสังคม  ซึ่งปัญหาคือ แม้เงื่อนไขเบื้องต้นเหล่านี้จะมีความจำเป็นแต่ก็ไม่เพียงพอสำหรับการระดมมวลชน  เพียงการมีอยู่หรือปรากฏตัวขึ้นของเงื่อนไขเบื้องต้นเชิงโครงสร้างจึงไม่ได้ทำให้เกิดขบวนการทางสังคมขึ้นเสมอไป และ/หรือไม่ได้ทำให้ตัวการทางสังคมต่างๆ เกิดศรัทธาที่จะกระทำการรวมหมู่ การเกิดขึ้นของขบวนการทางสังคมยังขึ้นอยู่กับปัจจัยอื่นๆ ภายใต้บริบทเฉพาะและไม่สามารถลดทอนลงได้

ปัจจัยเฉพาะดังกล่าวได้แก่ การมีอยู่หรือการขาดไปของประเด็นที่ดึงดูดจิตใจผู้คน,  ตัวกระทำการที่มีศักยภาพในการนำ, องค์การในการเคลื่อนไหว, ปฏิกิริยาโต้ตอบจากรัฐ-ผู้มีอำนาจหน้าที่, การคำนวณผลได้-ผลเสียว่าควรกระทำการหรือไม่ควร ฯลฯ ซึ่งการวิเคราะห์ในแนวทางชนชั้นไม่มีพื้นที่ให้แก่ปัจจัยเหล่านี้ แต่ถือว่าตัวกระทำจะกระทำการก็ต่อเมื่อมีความสอดคล้องต้องกันระหว่างการกระทำซึ่งถูกพิจารณาอย่างเหมาะสมกับความเข้าใจที่ถูกต้อง อันถูกกำหนดไว้ในโครงสร้างทางสังคม ชนชั้น ความสัมพันธ์ในปัจจัยการผลิต ฯลฯ เท่านั้น(Scott, 1995 : 53) ปัญหาของมาร์กซิสต์จึงอยู่ที่ไม่สามารถระบุปัจจัยที่ทำให้เกิดสำนึกทางชนชั้น(class consciousness)ได้อย่างเป็นทฤษฎีทั่วไป และเรียกสภาพที่ไม่เกิดการต่อสู้ทางชนชั้นว่าสภาพจิตสำนึกที่ผิดพลาด(false consciousness) กล่าวคือ กระบวนการแปรเงื่อนไขในทางภววิสัยให้เป็นเงื่อนไขทางอัตวิสัย  ซึ่งเป็นประเด็นสำคัญที่ทฤษฎีการระดมทรัพยากรวิจารณ์ทฤษฎีชนชั้น

ในสายตาของกรอบการวิเคราะห์แบบขบวนการทางสังคมใหม่จึงเห็นว่า ข้อถกเถียงในเรื่องชนชั้นเริ่มตกต่ำลงหลังจากมีขบวนการทางสังคมใหม่ๆ เช่น ขบวนการเคลื่อนไหวสิทธิแห่งความเป็นพลเมืองของชาวอเมริกัน(civil rights movements), ขบวนการสิ่งแวดล้อมในยุโรป, ขบวนการศาสนาแบบยึดมั่นในคัมภีร์ศาสนาอิสลาม(fundamentalist movement)ในตะวันออกกลาง, ขบวนการผู้หญิง(feminist movement )ฯลฯ  ซึ่งขบวนการเหล่านี้เกิดขึ้นโดยเชื่อมโยงกับกระบวนการพัฒนาประชาธิปไตย และได้เปลี่ยนจากความขัดแย้งเดิมคือระหว่างชนชั้นนายทุนกับชนชั้นกรรมาชีพ มาเป็นการต่อสู้บนความต้องการผลประโยชน์และการจัดหาสวัสดิการ, การต่อสู้เพื่อให้รับรองความแตกต่างหลากหลาย, เพื่อให้รับรองสิทธิทางการเมือง,  สิทธิในการปกป้องรูปแบบและวิถีการดำเนินชีวิต, สิทธิในอัตลักษณ์ของปัจเจกบุคคล, สิทธิในการดำรงอยู่ของชุมชน ฯลฯ  โดยใช้วิธีการต่อสู้ผ่านสิทธิพลเมืองและสิทธิทางการเมือง  ความขัดแย้งและปรากฏการณ์ทางสังคมใหม่ๆ ที่เกิดขึ้นนี้เอง ได้นำมาสู่การขยายกรอบการวิเคราะห์แบบ “ขบวนการทางสังคมใหม่”(New Social Movement )  การเกิดขึ้นของขบวนการทางสังคมเหล่านี้จึงใหม่ในแง่ที่ว่า ไม่ได้ใช้อาชีพหรือชนชั้นเป็นตัวเชื่อมประสาน 
3. ฐานคติเบื้องต้นของกรอบการวิเคราะห์แบบขบวนการทางสังคมใหม่ (New Social Movement – NSM)

กรอบการอธิบายขบวนการทางสังคมใหม่เป็นสิ่งที่เกิดขึ้นในกระแสของนักทฤษฎีสังคมศาสตร์ฟากยุโรป ขณะที่สำนักทฤษฎีการระดมทรัพยากร(RM)มุ่งจะตอบคำถามว่าขบวนการทางสังคมเกิดขึ้นอย่างไร (How?) สำนักขบวนการทางสังคมใหม่(NSM)ได้มุ่งไปที่คำถามว่า “เหตุใด?” หรือ “ทำไม?”(Why?) ขบวนการทางสังคมจึงเกิดขึ้น กล่าวคือ แทนที่จะเน้นในเรื่องยุทธศาสตร์, ยุทธวิธี, องค์กรการเคลื่อนไหว และผลสำเร็จหรือล้มเหลวของการเคลื่อนไหว NSM กลับมุ่งจะตอบคำถามที่ว่าเหตุใดหรือทำไมจึงมีขบวนการทางสังคมใหม่ๆ เกิดขึ้น เช่น ขบวนการสิ่งแวดล้อม, ขบวนการสิทธิสตรีและอัตตลักษณ์ทางเพศสภาพ ฯลฯ  
งานเขียนที่สำคัญซึ่งได้บุกเบิกแนวทางศึกษาของสำนัก NSM เป็นของนักคิดสองคนคือ Habermas และ อแลน ทูแรน โดยงานของ Habermas ได้ชี้ให้เห็นว่า เหตุกระตุ้นที่นำมาสู่การกระทำการร่วมหมู่(collective action) คือการที่รัฐทุนนิยมสมัยใหม่ต้องเผชิญหน้ากับวิกฤตการณ์ความชอบธรรม(legitimation crisis) (Habermas, 1973)

ขบวนการเคลื่อนไหวทางสังคมแบบ “เก่า” และ “ใหม่”

Offe  ได้ชี้ให้เห็นประเด็นสำคัญของขบวนการเคลื่อนไหวทางสังคมเหล่านี้ โดยเฉพาะอย่างยิ่งการตอบคำถามว่า มีสิ่งใด “ใหม่” ในขบวนการเคลื่อนไหวทางสังคมแบบใหม่  โดยเสนอว่า ในช่วงหลังสงครามโลกครั้งที่ 2  ได้มีความเปลี่ยนแปลงในเชิงโครงสร้างทางสังคมการเมืองอย่างมาก  โดยได้เกิดสิ่งที่เรียกว่า “พันธมิตรร่วมความมั่นคง-ความจำเริญทางเศรษฐกิจ”(growth-security alliance) ซึ่งพันธมิตรดังกล่าวได้สอดประสานอยู่ภายในรัฐสวัสดิการเสรีประชาธิปไตย(liberal-democratic welfare state) อันมีจุดหมายหลักอยู่ที่การสร้างความจำเริญเติบโตทางเศรษฐกิจ  ซึ่งความจำเริญเติบโตทางเศรษฐกิจดังกล่าวนี้เกี่ยวข้องอย่างใกล้ชิดกับ “ความมั่นคง”(security) ใน 3 มิติ คือ 1) ความมั่นคงทางสังคม(social security)ได้แก่ความเพียงพอของรายได้และมาตรฐานการครองชีพในสังคมทั้งหมด ซึ่งได้มีการจัดตั้งองค์การด้านแรงงานเพื่อเป็นกลไกสำคัญสำหรับผลักดันการกระจายปัจจัยดังกล่าว 2) ความมั่นคงทางการทหาร(military security) ได้แก่การใช้ทหารป้องกันการรุกรานและ/หรือการขยายตัวของลัทธิคอมมิวนิสต์ และ 3) ความมั่นคงทางการเมือง(political secutiry) ได้แก่การป้องกันการเบี่ยงเบนของปัจเจกบุคคลหรือพฤติกรรมรวมหมู่(collective behavior)ไปจากระเบียบกฎหมาย และสถาบันทางเศรษฐกิจการเมือง จุดมุ่งหมายสำคัญอยู่ที่การบรรลุความจำเริญเติบโตทางเศรษฐกิจ ซึ่งก็คือสถาบันทางการเมืองในรูปแบบของประชาธิปไตยแบบตัวแทนที่อาศัยวิธีการเลือกตั้งและการเชื่อมต่อด้วยการแข่งขันผ่านพรรคการเมือง กลุ่มผลประโยชน์(Offe, 1985)


ขบวนการทางสังคมที่เกิดขึ้นภายหลังสงครามโลกครั้งที่ 2 - ระหว่างทศวรรษที่ 1950-1960  จึงเป็น “การเมืองแบบเก่า”(old politics) หรือพาราไดม์ของ “พันธมิตรความมั่นคง-เศรษฐกิจ”  ซึ่งเป็นช่วงเดียวกับที่สังคมวงกว้างได้จัดตั้งสถาบัน/องค์กรทางสังคมการเมือง ตัวแสดง(actors) ประเด็น(issues) ที่เกี่ยวข้องกับ “ผลประโยชน์”(interests)  โดยสถาบันทางการเมืองที่สำคัญซึ่งถูกจัดตั้งขึ้นคือพรรคการเมืองและกลุ่มผลประโยชน์  ซึ่งสถาบัน/องค์กรทางการเมืองเหล่านี้เอง ได้เป็นช่องทางหรือกลไกทางการเมืองที่สำคัญของการแก้ไขข้อขัดแย้งในสังคมการเมือง

การครอบงำหลักโดยประเด็น ตัวแสดง และวิธีการแก้ไขความขัดแย้งโดยสถาบันทางการเมืองเหล่านี้ ได้ปิดทางเลือกอื่น ๆ ของการแก้ไขปัญหา หรือกีดกันตัวแสดงร่วม(collective actors) ที่ไม่สอดคล้องกับตัวแบบของ “พันธมิตรร่วมความมั่นคง-เศรษฐกิจ” ออกไป  ความขัดแย้งทางการเมืองจึงได้ถูกลดทอนให้เหลือเพียงความขัดแย้งในรูปแบบของการต่อรองระหว่างกลุ่มผลประโยชน์และพรรคการเมือง  ประเด็นทางการเมืองจึงเป็นเพียงประเด็นที่ต้องเกี่ยวข้องกับการกระจายผลประโยชน์ทางเศรษฐกิจ ซึ่งผ่านช่องทาง/สถาบันหรือองค์กรทางการเมืองเหล่านี้เท่านั้น และมีเพียงพื้นที่ในเวทีเหล่านี้เท่านั้นที่เป็น “พื้นที่ทางการเมือง” ดังนั้นการเคลื่อนไหวโดยตัวแสดง ประเด็น หรือช่องทาง/วิธีการอื่น ๆ ที่นอกเหนือไปจากนี้ จึงกลายเป็นเพียงเรื่อง “ส่วนตัว” และไม่เกี่ยวข้องกับ “การเมือง”

สำหรับประเด็นที่ว่ามีสิ่งใด “ใหม่” นั้น  Offe ได้เริ่มจากการชี้ให้เห็นว่ามีการใช้คำอธิบายมากมาย เช่น “ขบวนการเคลื่อนไหวต่อต้านใหม่”(new protest movements) การเมืองแบบใหม่(new politics) ขบวนการประชาชนใหม่(new populism) “โรแมนติกใหม่”(neo romanticism)  การต่อต้านทางเมือง(antipolitics) พฤติกรรมทางการเมืองที่ไม่ใช่แบบดั้งเดิม(unthodox political behauior) การเมืองแบบไร้ระเบียบ(disorderly politics) การเมืองแบบไม่ใช่จารีตเดิม(unconventional politics) (Offe, 1985:161)  ซึ่งความหมายเหล่านี้
 นักกิจกรรมทางสังคมในขบวนการทางสังคมใหม่มักใช้คำว่า “การเมืองแบบใหม่” โดยอธิบายว่าเป็นขบวนการเพื่อค้นหาทางเลือก ซึ่งมีความหมายโดยนัยว่า เป็นขบวนการที่ต้องการต่อต้านระบบเศรษฐกิจแบบทุนนิยม(counter-economy) และ/หรือต่อต้านความเป็นสถาบันเดิม(counter-institutions)  


Offe พยายามที่จะชี้ให้เห็นว่า การเมืองแบบใหม่ของขบวนการทางสังคมแบบใหม่ก็คือการท้าทายต่อเขตแดนของการเมืองแบบเดิมที่แบ่งชีวิตโลก(life-world)ของผู้คนออกเป็น 1) ด้าน “การเมือง” หรือ “ชีวิตสาธารณะ”(public) ที่ถูกให้ความหมายว่าเป็น “พื้นที่ทางการเมือง” ซึ่งสถาบันทางการเมือง ตัวแสดงทางการเมือง และช่องทางทางการเมืองให้การรับรองความชอบธรรม กับ 2) ด้านที่เป็นเรื่อง“ส่วนตัว”(private) ที่ถูกให้ความหมายว่าเป็นเรื่องราวที่จะไม่ได้รับความชอบธรรมในการนำมาเกี่ยวข้องกับผู้อื่น และจะก้าวล้ำเข้ามาสู่เขตแดนของด้าน “การเมือง” มิได้ แต่สำหรับขบวนการทางสังคมใหม่แล้ว พื้นที่กระทำการนั้นไม่ได้อยู่ในการเมืองของสถาบันที่ลงรากปักฐาน และไม่มีที่มีทางอยู่ในประชาธิปไตยเสรีนิยม-รัฐสวัสดิการ 
พื้นที่กระทำการของขบวนการทางสังคมใหม่จึงไม่ใช่ “รัฐ” (the state) หรือ “เศรษฐกิจ”(economy)  แต่อยู่ใน “สังคม” หรือวัฒนธรรม อีกทั้งยังมีลักษณะที่กว้างขวางกว่าขอบเขตของประเด็นทางด้านเศรษฐกิจ ทั้งนี้เนื่องจากผลด้านลบของการพัฒนาสังคมทุนนิยมอุตสาหกรรมก้าวหน้านั้นมีลักษณะที่กว้างขวาง  และไม่ได้กระทบเพียงบางชนชั้นหรือบางกลุ่มคน หากกระทบต่อ “สังคม” ในวงกว้าง ขบวนการทางสังคมใหม่ จึงมีลักษณะไม่เป็น “ชนชั้น” ซึ่ง Marxist แบบดั้งเดิมไม่สามารถอธิบายได้อย่างครอบคลุม 

Offe มองว่า ในการพัฒนาอุตสาหกรรม ระบบการเมืองจำเป็นต้องเพิ่มการควบคุมระบบเศรษฐกิจ และตรงพื้นที่รอยต่อระหว่างระบบการเมืองกับส่วนของสังคมประชาซึ่งยังไม่ได้ถูกทำให้เป็น “การเมือง” “พื้นที่สีเทา” ที่กำลังจะกลายเป็น “ส่วนการเมือง” นี้เอง ที่ขบวนการทางสังคมปรากฏได้ตัวขึ้นมา
 ขบวนการทางสังคมเป็นปรากฏการณ์ในช่วงเปลี่ยนผ่าน และ/หรือขบวนการทางสังคมคือตัวกระทำการทางสังคมซึ่งช่วยทำให้พื้นที่อันเป็นของสังคมประชาได้เป็น “การเมือง” กล่าวอีกนัยหนึ่งคือ ขบวนการทางสังคมช่วยทำให้ระบบการเมืองขยายกิจกรรม
ไปสู่สังคมประชา และทำให้ระบบการเมืองสามารถปรับตัวเข้ากับการท้าทายใหม่ที่เป็นผลพวงมาจากการพัฒนาอุตสาหกรรม(Princen,1994:51-52)  
ในนัยนี้ Offe ได้ชี้ให้เห็นว่า ขบวนการสิ่งแวดล้อมได้ยกปัญหาสิ่งแวดล้อมให้เป็นประเด็นทางการเมืองภายในสังคมประชา และได้ทำให้ระบบการเมืองต้องผนวกเรื่องสิ่งแวดล้อมเข้าไปในพื้นที่ทางการเมือง เช่นเดียวกับความเห็นของ Scott(1995) ที่มองปรากฏการณ์ของขบวนการทางสังคมใหม่ว่า เป็นการสร้างข้อต่อของระบบการเมือง(political mediation)  เนื่องจากระบบการเมืองไม่มีช่องให้กับผู้คนที่อยู่นอกพื้นที่ทางการเมือง
ตารางแสดงความแตกระหว่างขบวนการทางสังคม
 กลุ่มผลประโยชน์ และแนวทฤษฎีชนชั้น

	-การกระจายทรัพยากรในสังคม (Politics of Redistribution)
	-ความขัดแย้งใหม่ๆ ในสังคม (สิ่งแวดล้อม อัตลักษณ์ ฯลฯ)
	-ความสัมพันธ์ทางชนชั้น/การขดขี่ขูดรีด

	2.ตำแหน่งแห่งที่ในสังคม
	-การเติบโตภายในระบอบการเมืองปกติ 

-การสร้างประชาธิปไตยแบบมีส่วนร่วม/ทางตรง 

	-องค์กรจัดตั้ง

	5.ยุทธวิธีการเคลื่อนไหวต่อสู้
	-การระดมทรัพยากรทางการเมือง,เจรจาต่อรอง, ล้อบบี้
	 การท้าทายขัดขวางระบบ/กระบวนการเมืองปกติ (Disruptive) 

-กระทำการโดยตรง(direct action) 

-สร้างนวัตกรรมทางวัฒนธรรม
	-ขบวนการปฏิวัติ



ที่มา : ปรับปรุงจาก Scott,1991 : 19) 
อาจสรุปลักษณะสำคัญของขบวนการทางสังคมใหม่ออกเป็น 3 ประการคือ ประการแรก ขบวนการเหล่านี้ไม่ได้ตั้งอยู่บนฐานของชนชั้นเดียวดังเช่นขบวนการทางสังคมในอดีตที่ทฤษฎีมาร์กซิสต์ได้อธิบายไว้ แต่เป็นการตอบโต้กับปัญหาและความขัดแย้งใหม่ที่เกิดขึ้นในสังคมซึ่งวางอยู่บนฐานหลากชนชั้น  ประการที่สอง ในขณะที่กรอบทฤษฎีกลุ่มผลประโยชน์ กลุ่มผลักดัน กระทำการรวมหมู่อยู่ภายในระบบการเมือง แต่การปรากฏตัวของขบวนการทางสังคมใหม่ในสังคมหลังอุตสาหกรรมมีลักษณะเป็นการเคลื่อนไหวเรียกร้อง ที่ไม่ผ่านกลไกทางการเมืองที่ดำรงอยู่ เช่น พรรคการเมือง นักการเมือง หรือหวังพึ่งกลไกรัฐ เพราะความขัดแย้งใหม่ๆ เหล่านี้สลับซับซ้อนเกินกว่าที่สถาบันทางการเมืองในระบบการเมืองปกติจะจัดการได้ ซึ่งขบวนการเหล่านี้ได้แสวงหาช่องทาง-กลไกที่จะเปิดช่องทางทางการเมืองแบบใหม่ ที่มากไปกว่าสถาบันและกลไกการเมืองปกติในระบบประชาธิปไตยแบบตัวแทน และประการที่สาม ขบวนการเหล่านี้มิได้เรียกร้องเกี่ยวกับผลประโยชน์เฉพาะกลุ่มดังเช่นในกรอบของทฤษฎีกลุ่มผลประโยชน์ อีกทั้งจุดหมายของขบวนการเหล่านี้ก็มิได้ต้องการช่วงชิงอำนาจรัฐดังเช่นขบวนการชนชั้นที่มุ่งสู่การปฏิวัติ แต่ขบวนการทางสังคมใหม่นี้ต้องการสร้าง “กติกาหรือกฎเกณฑ์ชุดใหม่ในการดำรงชีวิต” อันเป็นการช่วงชิงการนำในการสร้างคำนิยาม/ความหมายชุดใหม่ให้กับสิ่งที่ต่อสู้ หรือเป็นการเคลื่อนไหวเพื่อสร้างวาทกรรมชุดใหม่ในเรื่องนั้นๆ (ไชยรัตน์ เจริญสินโอฬาร, 2540)

นอกจากนี้ พฤทธิสาณ ชุมพล (2546: 339-341) ได้สรุปให้เห็นลักษณะสำคัญซึ่งเป็นความ “ใหม่” ของขบวนการเคลื่อนไหวทางสังคมใหม่ไว้ 3 ประการคือ  

1. ขบวนการทางสังคมใหม่มีความเป็นขบวนการทางสังคมมากกว่าที่จะเป็นขบวนการทางการเมือง (ขีดเส้นใต้โดยผู้เขียน) เพราะให้ความสนใจในเรื่องค่านิยมและวิถีชีวิต ซึ่งก็คือ “เรื่องเชิงวัฒนธรรม” ดังนั้น จึงมีลักษณะทางสังคมมากกว่าทางการเมืองโดยตรง จุดมุ่งหมายของขบวนการเหล่านี้อยู่ที่การระดมเข้าร่วมในสังคมประชา 
ซึ่งมีส่วนสำคัญสำหรับการทำกิจกรรมในอาณาบริเวณสาธารณะ (public sphere)เพื่อสังคมโดยรวม และไม่ได้มุ่งที่จะเข้าไปมีส่วนในอำนาจรัฐหรือครองอำนาจรัฐ
2. ขบวนการทางสังคมใหม่มีฐานที่มั่นอยู่ใน “สังคมประชา” กล่าวคือ เน้นกระทำการอ้อมรัฐ(bypass the state) ไม่สนใจที่จะติดต่อกับหรือท้าทายอำนาจรัฐโดยตรง หากแต่ต้องการที่จะปกป้องสังคมประชาจากการก้าวก่ายโดยรัฐเทคโนแครต ขบวนการทางสังคมใหม่จึงมีลักษณะการทำกิจกรรมและลักษณะอุดมการณ์เชิงสัญลักษณ์(symbolic)เป็นหลัก
3. ขบวนการทางสังคมใหม่ พยายามที่จะนำมาซึ่งการเปลี่ยนแปลงสังคม ทั้งโดยการเปลี่ยนแปลงค่านิยม และโดยการพัฒนาวิถีชีวิตใหม่ๆ ขึ้นมาเป็นทางเลือก (alternative life-styles) กล่าวคือ แทนที่จะมุ่งสู่การเปลี่ยนแปลงโดยผ่านระบบการเมืองหรือโดยการกระทำทางการเมือง ขบวนการใหม่ๆ มุ่งความสนใจไปที่นวัตกรรมเชิงวัฒนธรรม(cultural innovation) ซึ่งสร้างสรรค์วิถีชีวิตใหม่ โดยการท้าทายค่านิยมเดิมๆ การเน้นสัญลักษณ์ และความมีตัวตน
แนวคิดขบวนการเคลื่อนไหวทางสังคมใหม่จึงถูกพัฒนาขึ้นภายใต้สังคมอุตสาหกรรมก้าวหน้า และการพัฒนาระบอบประชาธิปไตยที่ก้าวหน้า เป็นสังคมของคนชั้นกลางผู้มีการศึกษา มีทักษะ จึงทำให้ประเด็นของขบวนการเคลื่อนไหวทางสังคมใหม่มุ่งไปที่ค่านิยมใหม่ๆ  หรือประเด็นคุณภาพชีวิตที่มากไปกว่าปัจจัยการผลิต, ค่าจ้าง, สวัสดิการสังคม ซึ่งเป็นปัญหาด้านเศรษฐกิจ, สิทธิพื้นฐาน และการมีส่วนร่วมทางการเมืองอย่างในประเทศกำลังพัฒนาหรือด้อยพัฒนา แต่เป็นประเด็นเรื่องสิทธิที่เท่าเทียมและศักยภาพของบุคคล ดังนั้นการต่อสู้หรือพื้นที่ทางการเมืองของขบวนการทางสังคมใหม่จึงเป็นการต่อสู้ในอาณาบริเวณของ “อัตลักษณ์และวัฒนธรรม” หรืออยู่ในพื้นที่ทางสังคม มากกว่าเป็นการต่อสู้ในอาณาบริเวณของ “การเมืองและเศรษฐกิจ”  (ผาสุก พงษ์ไพจิตร , 2545 : 11-15 )

ขบวนการสังคมใหม่ในประเทศโลกที่สาม

การอธิบายการเกิดขึ้นของขบวนการทางสังคมใหม่ในประเทศทุนนิยมอุตสาหกรรมก้าวหน้าในยุโรปมักจะมาพร้อมกับคำถามที่ว่า จะสามารถใช้เป็นแนวในการอธิบายปรากฏการณ์ขบวนการเคลื่อนไหวของประเทศโลกที่สามหรือประเทศซีกโลกใต้ได้หรือไม่  นักทฤษฎีหลายท่านพยายามอธิบายให้เห็นว่าประเทศโลกที่สามกับสังคมทุนนิยมอุตสาหกรรมมีความสัมพันธ์กัน และสามารถพิจารณาได้ว่าอยู่ในระบบทุนนิยมโลกซึ่งมีตรรกะของการพัฒนาไม่แตกต่างกัน อีกทั้งกระบวนการสะสมทุนก็เชื่อมโยงต่อเนื่องกัน ดังนั้น สิ่งใดที่เกิดขึ้นในโลกทุนนิยมอุตสาหกรรมก้าวหน้าก็จะปรากฏในประเทศโลกที่สามด้วยเช่นกัน

อย่างไรก็ดี มีนักทฤษฎีกลุ่มหนึ่งที่พยายามจะสร้างกรอบการวิเคราะห์เฉพาะ หรือให้ความสำคัญกับเงื่อนไขเฉพาะที่เกิดขึ้นในประเทศโลกที่สาม โดยเฉพาะอย่างยิ่งข้อแตกต่างสำคัญประการหนึ่งคือ การอธิบายขบวนการทางสังคมใหม่นั้น เกี่ยวข้องกับอัตลักษณ์ของกลุ่มคนที่มีค่านิยมใหม่ ๆ และ/หรือขบวนการทางสังคมในลักษณะที่ปกป้องวิถีการดำรงชีพ(life-style)ก็มีลักษณะเฉพาะตัวอันแตกต่างกัน ฯลฯ แต่นักทฤษฎีขบวนการทางสังคมใหม่ในโลกที่สามก็กลับให้น้ำหนักกับการพัฒนาและประชาธิปไตยในโลกที่สาม  แทนที่จะเป็นเรื่องของ “ความเป็นสมัยใหม่”(modernity) ที่รุกรานหรือกัดเซาะโลกชีวิต(life-world) หรือเข้าไปยึดครองรูปแบบและวิถีการดำเนินชีวิตของผู้คน
ขบวนการทางสังคมใหม่ในโลกที่สามมักถูกให้ความหมายว่า เป็นการตอบโต้ของประชาชนอย่างหลากหลายและกว้างขวางต่อวิกฤตการณ์ที่เกิดจากการพัฒนา ซึ่งเข้าไปรุกรานชีวิตชุมชนท้องถิ่น Kothari(1985) ได้ชี้ให้เห็นปรากฏการณ์ของขบวนการทางสังคมในโลกที่สามว่า เป็นความล้มเหลวของระบบการเมืองปกติ ทั้งสถาบันนิติบัญญัติ สถาบันบริหารหรือรัฐบาลที่ตั้งอยู่บนทฤษฎีการมีส่วนร่วมแบบที่เน้นการเลือกตั้ง  ซึ่งการมีส่วนร่วมดังกล่าวนี้เป็นมายาคติ(myth) เป็นเพียงการมีส่วนร่วมในเชิงพิธีกรรม(เช่น การหย่อนบัตรเลือกตั้งที่สร้างความชอบธรรมให้กับระบบเดิม) อันจะหลอกล่อให้ประชาชนหลงไปว่านั่นคือพัฒนาการทางการเมืองแล้ว จากนั้นก็เชื่อมโยงพัฒนาการทางการเมืองดังกล่าวเข้ากับการพัฒนาทางเศรษฐกิจ แต่การมีส่วนร่วมดังกล่าวนี้มิใช่การมีส่วนร่วมจริง ๆ  เป็นแต่เพียงวาทกรรมการพัฒนาที่ถูกสร้างขึ้นเพื่อแยกคนออกจากพื้นที่ทางการเมือง(de-politicize) 


เมื่อการพัฒนากระทบกับชีวิตชาวบ้าน รัฐและทุนบุกเข้าไปในชนบทมากขึ้น บทบาทของรัฐเพิ่มมากขึ้นและได้เข้าไปใช้อำนาจควบคุมบังคับ  ขบวนการทางสังคมแบบรากหญ้า(grassroots movements)จึงเกิดขึ้น ซึ่งเห็นได้ว่าเป็นการแสวงหาเครื่องมือทางการเมืองใหม่ ๆ ของประชาชน ที่ไม่ใช่การมีส่วนร่วมในช่องทางทางการเมืองผ่านสถาบันทางการเมืองปกติ จึงสามารถอธิบายได้ว่าขบวนการทางสังคมเป็นความพยายามที่จะเปิดพื้นที่ใหม่ๆ ทางการเมืองเพื่อเข้าไปสู่การต่อสู้ทางการเมือง และเป็นการสร้างค่านิยมทางการเมืองใหม่ด้วยการดึงเอาประเด็นต่าง ๆ ที่ถูกการเมืองแบบเก่าปิดกั้นและกดทับเอาไว้ด้วยการมีส่วนร่วมซึ่งเป็นเพียงโวหาร ขณะเดียวกันในอีกด้านหนึ่งก็เป็นการบังคับให้ยอมจำนนต่อการเมืองในเวทีที่รัฐไม่ยอมแสดงบทบาทเป็นข้อต่อทางการเมืองในกิจการสาธารณะของสังคมประชา(civil society)

ทั้งนี้ขบวนการการเคลื่อนไหวระดับรากหญ้า ไม่ได้เปิดพื้นที่ในการต่อสู้นอกรัฐ, โดยไม่แยแสรัฐ หรือเพื่อโค่นล้มรัฐ แต่เป็นความพยายามที่จะเปิดพื้นที่ของการเมืองนอกเวทีปกติ(คือ เวทีของพรรคการเมืองและรัฐบาล)ขึ้นมาเป็นทางเลือก  ทั้งในรูปแบบใหม่ขององค์การ, วิธีการต่อสู้  ฯลฯ เพื่อที่จะจัดความสัมพันธ์กับรัฐใหม่ และเป็นเครื่องมือในการนำพาออกจากโครงสร้างที่ครอบงำไปสู่อิสรภาพ

Escobar ได้อธิบายถึงการเกิดขึ้นของขบวนการเคลื่อนไหวระดับรากหญ้า (grassroots movements) ในโลกที่สามว่า เป็นพลังสำคัญที่กระแทกต่อวาทกรรม “การพัฒนา”  ซึ่งมีบทบาทที่จะถอดหน้ากากการพัฒนา สร้างนิยามใหม่ของลักษณะการเมืองและการเปลี่ยนแปลงทางสังคม โดยอาศัยกรอบการวิเคราะห์วาทกรรมมาใช้เป็นแนวทางศึกษา ซึ่งหากมองการพัฒนาในฐานะเป็นวาทกรรมก็จะเข้าใจถึงประเด็นนี้ กล่าวคือ ประการแรก ช่วยให้เห็นว่าประเทศตะวันตกได้ใช้วาทกรรม “การพัฒนา” เป็นเครื่องมือในการเข้ามาครอบงำ-ปกครองประเทศโลกที่สาม  ประการที่สอง ประเทศตะวันตกได้ใช้วาทกรรม “การพัฒนา” มาเป็นกลไกในการจัดระเบียบประเทศโลกที่สาม แพร่ขยายออกไปอย่างรอบด้านหลากหลายและซึมลึกในทุกมิติ
 ประการที่สาม ความสำเร็จของวาทกรรมชุดนี้อยู่ที่ว่าจะสามารถสร้างยุทธศาสตร์ในการพัฒนาและอ้างว่าสามารถแก้ปัญหาในโลกที่สามได้หรือไม่  ยุทธศาสตร์นี้ออกมาในรูปของความรู้ว่าด้วยการพัฒนา  และอำนาจอันเนื่องมาจากองค์ความรู้นั้น (Escobar, 1995)


ดังนั้น ขบวนการทางสังคมรากหญ้าจึงถูกมองว่าเป็นความพยายามที่จะสลายวาทกรรมการพัฒนาชุดนี้ลง  สลายการครองความเป็นเจ้า สลายความโดดเด่น ครอบงำ โดยขณะเดียวกันก็ได้สร้างวาทกรรมชุดอื่นขึ้นมาสวมรอยหรือแทนที่วาทกรรมการพัฒนา  ดังเช่นการต่อสู้กระแสของวัฒนธรรมชุมชน ภูมิปัญญาชาวบ้าน การเคลื่อนไหวของคนท้องถิ่น ฯลฯ  ซึ่งเป็นสิ่งที่ถูกเก็บกดปิดกั้น ถูกตราหน้าว่าป่าเถื่อน ต่ำต้อย ไม่ “พัฒนา” และต้องเปลี่ยนแปลงให้ “พัฒนา”


วิกฤตการณ์ของการพัฒนาในโลกที่สาม จึงเกิดขึ้นจากวาทกรรม “การพัฒนา” ที่ได้สร้างนิยามอัตลักษณ์ใหม่ขึ้นในพื้นที่ทางสังคมและการเมือง ขบวนการทางสังคมที่เกิดขึ้นมากมายในโลกที่สามจึงไม่อาจละเลยการเชื่อมโยงถึงการพัฒนาได้ ขณะเดียวกันก็สามารถมองได้ว่าขบวนการทางสังคมในโลกที่สามคือวาทกรรมต่อต้านการพัฒนา(anti-development discourse) (Escobar, 1992 : 431)


ดังนั้นจึงสามารถมองได้ว่า ปรากฏการณ์ของขบวนการทางสังคมใหม่ในโลกที่สามนี้ ขบวนการทางสังคมเป็นตัวกระทำการหรือตัวแสดง(actor)ที่ต้องการสร้างวาทกรรมทางการเมืองและการพัฒนาชุดใหม่ แสวงหาความอิสระ(autonomy)จากการจัดการปกครอง(governance)สังคมโดยรัฐ ดังนั้นขบวนการทางสังคมใหม่ในประเทศโลกที่สามจึงพยายามที่จะปลดเปลื้องมายาภาพของรัฐที่แสดงตัวเสมือนเป็นกองหน้าหรือผู้นำขบวน(vanguard) และเป็นความพยายามที่จะปลดปล่อย(liberate)ตัวเอง รวมทั้งต้องการเอาคืน(reclaim)เขตพื้นที่ทางการเมืองที่หายไปจากการถูกผนวกโดยรัฐพัฒนานิยม(developmentalist state)


จากการถกเถียงในประเด็นเกี่ยวกับขบวนการทางสังคมใหม่ในลาตินอเมริกา นักทฤษฎีที่ลาตินอเมริกาพบว่า ขบวนการทางสังคมของที่นั่นในช่วงทศวรรษ 2520 มีลักษณะที่แตกต่างไปจากขบวนการทางสังคมใหม่ในประเทศตะวันตกในประการสำคัญคือ ประการแรก ฐานความขัดแย้งที่เกี่ยวโยงกับประเด็นปัญหาทางเศรษฐกิจ ปากท้อง เช่น ปัญหาที่ดิน การแย่งชิงทรัพยากรระหว่างชุมชนและรัฐ ขบวนการเหล่านี้จึงมีฐานมาจากชุมชน ปัญหาแรงงาน ฯลฯ ซึ่งมีลักษณะชนชั้นเฉพาะดังเช่นขบวนการทางสังคมแบบเก่า แต่ก็มีปรากฏการณ์ของความขัดแย้งใหม่ที่เกิดขึ้น เช่น ขบวนการสิทธิสตรี, ขบวนการสิ่งแวดล้อม ฯลฯ ซึ่งมีลักษณะเข้าข่ายหลายชนชั้น ประการที่สอง ขบวนการทางสังคมที่ลาตินอเมริกาเป็นการต่อสู้ทางการเมืองด้วย เช่น การมีส่วนร่วมทางการเมือง การเปลี่ยนแปลงนโยบาย กฎหมาย ฯลฯ (ผาสุก,2544 ซึ่งงานชิ้นนี้ใช้งานหลักของ Foweraker,1995) 

 
ความเปลี่ยนแปลงในเชิงโครงสร้างหรือบริบทวิกฤตทางเศรษฐกิจ-การเมือง ในช่วงต้นทศวรรษที่ 1980s, ในปี 1982 เกิดวิกฤตการณ์หนี้สาธารณะในเม็กซิโกและประเทศอื่นๆ การปรับเปลี่ยนโครงสร้าง การปรับระบบเศรษฐกิจโดยการประกาศใช้นโยบายเสรีนิยมใหม่ทางเศรษฐกิจ-การตลาด ได้นำมาสู่ความตกต่ำของมาตรฐานการครองชีพของผู้คนทั่วไปรวมทั้งคนชั้นกลาง ภาวะอุตสาหกรรมตกต่ำ สิ่งต่างๆ เหล่านี้เองได้ทำให้เกิดการกีดกันทางสังคมและความรุนแรงซึ่งเกิดขึ้นโดยทั่วไป จนการพัฒนาประชาธิปไตยที่เคยดูเหมือนจะสดใสก็กลับส่อเค้าว่ายากจะไปสู่ความสำเร็จ และการกีดกั้น การขูดรีดดังกล่าวก็ได้นำไปสู่การระดมการต่อสู้ของผู้คนเพื่อชีวิตที่ดีกว่า
 
ช่วงทศวรรษที่ 1980s จึงมีขบวนการเคลื่อนไหวต่อสู้ของผู้คนในลาตินอเมริกา ซึ่งเป็นอีกหน้าหนึ่งของประวัติศาสตร์ที่มีลักษณะอันแตกต่างหลากหลาย ขบวนการทางสังคมใหม่ๆ ได้ปรากฏตัวขึ้น เช่น ขบวนการสิ่งแวดล้อม, คนจนเมืองและชนบท, กลุ่มสังคมนิยม-สตรีนิยม, ประเด็นสิทธิมนุษยชนและขบวนการปกป้องวิถีชีวิต-อัตลักษณ์, ขบวนการคนงาน-ชาวนา, ขบวนการคนพื้นเมือง, กลุ่มเคลื่อนไหวเพื่อสิทธิพลเมือง ฯลฯ ซึ่งปรากฏการณ์เหล่านี้แตกต่างไปจากขบวนการเคลื่อนไหวในอดีต จนทำให้ฐานทฤษฎีเดิมคือหน้าที่นิยมและมาร์กซิสต์ ซึ่งเคยมีอำนาจในการอธิบายขบวนการทางสังคมในช่วงทศวรรษที่ 1950s และ 1960s เกิดข้อจำกัดในการอธิบาย แม้ว่าขบวนการเหล่านี้จะมิได้มีลักษณะตัดขาดไปจากขบวนการทางสังคมยุคก่อนโดยสิ้นเชิง (Escobar และ Alvarez 1992)  

ดังนั้น ลักษณะสำคัญของการเมืองเช่นนี้จึงเรียกได้ว่าเป็น “การเมืองของการให้ยอมรับตน (Politics of recognition)”  ซึ่งเป็นการเมืองที่แตกต่างไปจากการเมืองของการกระจายทรัพยากร(Politics of redistribution) หรือการเมืองแบบกลุ่มผลประโยชน์ กลุ่มผลักดัน(Politics of interest/pressure groups) ที่เน้นการต่อสู้เคลื่อนไหวทางการเมืองเพื่อการเข้าถึงหรือการปกป้องผลประโยชน์ของกลุ่ม, การเข้าถึงสวัสดิการทางสังคม ฯลฯ แต่เป็นการเคลื่อนไหวทางการเมืองที่มุ่งเน้นให้รัฐและสังคมยอมรับโลกชีวิต(life-world), วิถีและรูปแบบการดำเนินชีวิต อัตลักษณ์ความแตกต่างหลากหลายของวิถีชีวิต-วัฒนธรรม-ค่านิยม, เพื่อให้รัฐ-สังคมรับรองสิทธิของกลุ่มคน ชุมชน ทั้งนี้มิได้มีจุดหมายที่การช่วงชิงอำนาจรัฐ แต่ต้องการสร้างกติกาหรือกฎเกณฑ์ชุดใหม่ในการดำรงชีวิตหรือโลกชีวิต(life world)  โดยการต่อสู้เคลื่อนไหวต่างไปจากการเมืองแบบเก่า(old politics) เพราะไม่ได้ให้ความสำคัญกับการเคลื่อนไหวเรียกร้องผ่านกลไกทางการเมืองที่ดำรงอยู่ เช่น พรรคการเมือง นักการเมือง หรือหวังพึ่งพากลไกรัฐในระบบการเมืองปกติ 
ในสังคมไทย “การเมืองของการให้ยอมรับตน” หรือหากจะใช้คำที่สื่อความหมายได้ตรงกว่าก็อาจเรียกว่า “การเมืองที่เห็นหัวกู” ได้เกิดขึ้นท่ามกลาง “ระบอบประชาธิปไตยแบบตัวแทนที่ไม่เห็นหัวสามัญชน” ซึ่งปรากฏการณ์ความขัดแย้งระหว่างรัฐ
ที่เกิดขึ้นในทศวรรษ 2530 เป็นต้นมา ได้ทำให้กรอบการอธิบายการเคลื่อนไหวต่อสู้ของกลุ่ม องค์กรประชาชน ชาวไร่ชาวนา ภายใต้การเมืองแบบเก่าหรือการเมืองที่เน้นการกระจายทรัพยากรของสังคมให้เกิดความเท่าเทียม ความยุติธรรม(politics of redistribution) ไม่เพียงพอต่อการอธิบายอีกต่อไป เพราะเป้าหมายของกลุ่ม ขบวนการทางสังคม ตลอดจนรูปแบบการต่อสู้ทางการเมือง ไม่ได้มีเพียงในลักษณะของการต่อสู้เพื่อให้ได้มาซึ่งผลประโยชน์ของกลุ่มเหมือนดังในทศวรรษ 2510 - 2520 อันเป็นการต่อสู้ของขบวนการชาวนาชาวไร่เพื่อให้ได้มาซึ่งปัจจัยการผลิต กฎหมายคุ้มครองการเช่านา การปฏิรูปที่ดิน ฯลฯ โดยอาศัยการเมืองแบบอุปถัมภ์ค้ำชู และการเคลื่อนไหวโดยอาศัยช่องทาง-กลไกในระบบการเมืองปกติ 

หากแต่เป็นการต่อสู้เพื่อตอบโต้การรุกรานทั้งจากรัฐและภาคธุรกิจ โดยมุ่งให้รัฐรับรองสิทธิของชุมชนในการจัดการและใช้ประโยชน์ทรัพยากรซึ่งเป็นฐานชีวิตของชุมชน ตลอดจนชีวิตในมิติที่มีความแตกต่างหลากหลายทางวัฒนธรรมของเชื้อชาติและชนเผ่าต่างๆ ซึ่งเป็นการเมืองที่มุ่งปรับความสัมพันธ์เชิงอำนาจระหว่างรัฐกับชุมชน ผ่านกฎหมาย บทบัญญัติแห่งรัฐธรรมนูญในมิติของสิทธิชุมชน โดยต่อสู้ผ่านการสร้างพื้นที่ทางสังคม การชุมนุมประท้วง การดื้อแพ่ง ดังที่ปรากฏการณ์ขบวนการเคลื่อนไหวของคนจน คนด้อยอำนาจ-ด้อยโอกาสซึ่งเกิดขึ้นอย่างขวางขวางในสังคมไทย(ดู ประภาส ปิ่นตบแต่ง, 2541)  


กล่าวโดยสรุป สำหรับสังคมโลกที่สามและสังคมไทย “การเมืองที่เห็นหัวกู” มีความแตกต่างไปจากการเมืองของอัตลักษณ์(Identity politics)ในสังคมตะวันตก เพราะการเคลื่อนไหวต่อสู้ในสังคมโลกที่สามและสังคมไทยยังมุ่งเน้นในเรื่องผลประโยชน์, ปากท้อง, การกระจายทรัพยากรทางสังคมอย่างเป็นธรรม, สวัสดิการจากรัฐ ฯลฯ แม้ว่าจุดหมายในการเคลื่อนไหวจะเกี่ยวข้องกับการปรับสัมพันธภาพทางอำนาจ การทำให้รัฐรับรองหรือยอมรับตน(recognize) ให้ที่ทางแก่ตน/กลุ่มตน/ชุมชน และเป็นการเคลื่อนไหวเพื่อให้มีการเปิดพื้นที่ในระบบและกระบวนการเมืองแบบปกติอีกด้วย 
แต่การเมืองของขบวนการเคลื่อนไหวทางสังคมใหม่ในโลกที่สามก็ยังคงมีลักษณะคล้ายคลึงกับในสังคมอุตสาหกรรม กล่าวคือ ให้ความสำคัญกับการต่อสู้ในพื้นที่สังคมประชา ที่ซึ่งขบวนการสามารถระดมการยอมรับและการตอบสนองข้อเรียกร้องผ่านการเปลี่ยนแปลงค่านิยม, การนิยามความหมาย รวมทั้งการสร้างวาทกรรมต่อประเด็นปัญหาต่าง ๆ เพื่อระดมแนวร่วมและผู้เห็นใจ โดยเฉพาะแนวร่วมในหมู่คนชั้นกลาง อันเป็นลักษณะสำคัญประการหนึ่งของขบวนการเคลื่อนไหวทางสังคมใหม่ ทั้งนี้เพื่อเพิ่มพลังของตนในการที่จะมีโอกาส “เปิดประตู” ของกระบวนการนโยบายให้กว้างขึ้น เพื่อที่จะสามารถเข้าไปเจรจาต่อรองได้อย่าง “เสมอหน้า” กับผู้กำหนดและปฏิบัตินโยบายในโครงสร้างการปกครองที่ดำรงอยู่ (พฤทธิสาณ ชุมพล,ม.ร.ว., 2543: มปน ) และเป็นวิธีการต่อสู้ทางการเมืองที่มุ่งสร้างตำแหน่งแห่งที่ในพื้นที่ทางสังคมและทางการเมืองเพื่อให้เกิดการยอมรับและตอบสนองข้อเรียกร้องจากฝ่ายรัฐ ตลอดจนผู้มีอำนาจที่เกี่ยวข้อง
4. สรุปท้ายบท 
 กรอบการวิเคราะห์ขบวนการทางสังคมใหม่ได้ตอบคำถามที่ว่า “เหตุใดจึงเกิดขบวนการทางสังคม?”  โดยชี้ให้เห็นว่า การเกิดขึ้นของขบวนการทางสังคมมีเงื่อนไขจำเป็นด้านโครงสร้าง แนวทางศึกษาของสำนัก NSM ในสังคมตะวันตก เช่น งานของ Habermas และ Offe มองเหตุกระตุ้นที่นำมาสู่การกระทำการร่วมหมู่(collective action) ว่าคือการที่รัฐทุนนิยมสมัยใหม่ต้องเผชิญหน้ากับวิกฤตการณ์ความชอบธรรม (legitimation crisis) (Habermas, 1973 และOffe (1985)  
ส่วนงานศึกษาขบวนการทางสังคมใหม่ในโลกที่สามหรือโลกใต้ได้ชี้ให้เห็นว่า  วิกฤตการณ์ของรัฐและการพัฒนาที่เกิดขึ้นในโลกที่สามได้ก่อให้เกิดการรุกรานวิถีชีวิตปกติของประชาชน จนทำให้ชาวบ้านในชุมชนท้องถิ่น ชนกลุ่มน้อย ฯลฯ รวมตัวกันเป็นขบวนการทางสังคม เพื่อกระทำการร่วมตอบโต้ต่อวิกฤตดังกล่าว ดังเช่น งานของ Escobar และ Palajuri ฯลฯ ซึ่งพิจารณามาแล้วในส่วนต้น ได้มองปรากฏการณ์ของขบวนการทางสังคมใหม่ในโลกที่สามว่า ขบวนการทางสังคมเป็นตัวกระทำการหรือตัวแสดง(actor)ที่แสวงหาความอิสระ(autonomy)จากการปกครองสังคมโดยรัฐ   
ขบวนการทางสังคมใหม่ในประเทศโลกที่สามอื่นๆ จึงได้พยายามที่จะปลดเปลื้องมายาภาพของรัฐ ขณะเดียวกันก็เป็นความพยายามที่จะปลดปล่อย(liberation)ตัวเอง และความต้องการเอาคืน(reclaim)พื้นที่ทางการเมืองที่หายไป อันเป็นผลจากการผนึกผนวกของรัฐพัฒนา(develop mentalist state) ดังที่ Tilly ได้ชี้ให้เห็นว่า กบฏชาวนาหรือการลุกขึ้นมาต่อสู้ของชาวนามักเกิดจากผลกระทบจากการก่อตัวของรัฐซึ่งมีอำนาจอยู่ที่ศูนย์กลางและได้แผ่ขยายออกไปลดทอนอำนาจของท้องถิ่นลง การลุกขึ้นมาต่อสู้ของชาวนาจึงเป็นการแสดงออกของการต่อต้านการแผ่ขยายอำนาจจากส่วนกลาง(Tilly, 1978 : 184-185 อ้างใน อนัญญา ภุชงคกุล, 2530 : 121)  ฯลฯ
ปัญหาและข้อถกเถียง
อย่างไรก็ตาม, กรอบการวิเคราะห์การเมืองของขบวนการทางสังคมแบบใหม่ก็ยังมีปัญหา และเกิดการอภิปราย ถกเถียงในหลายประเด็นดังต่อไปนี้ 
1. ประเด็นลักษณะ “ใหม่” ของขบวนการทางสังคมแบบใหม่  คุณลักษณะที่เด่นชัดประการหนึ่งซึ่ง
ขบวนการทางสังคมใหม่ระบุว่าเป็นความ “ใหม่” คือ “ค่านิยมแบบยุคหลังสมัยใหม่หรือยุคหลังอุตสาหกรรม”  จะเห็นว่า ลักษณะค่านิยมดังกล่าวนี้สอดคล้องกับลักษณะของขบวนการทางสังคมที่เกิดขึ้นมากมายในยุคปลายศตวรรษที่ 18 และช่วงต้นศตวรรษที่ 19  
จึงมีคำถามว่า การเกิดขึ้นของขบวนการทางสังคมแบบใหม่หรือลักษณะความขัดแย้งแบบใหม่ๆ ที่เกิดขึ้น ได้ทำให้ปัญหาความขัดแย้งแบบเก่าถูกแทนที่ด้วยความขัดแย้งแบบใหม่ หรือเพียงเพราะนักทฤษฎีได้เลือกหยิบฉวยเอาปรากฏการณ์เฉพาะที่ตนสนใจมาสร้างคำถาม-ข้อสรุปด้วยกรอบการวิเคราะห์หรือเครื่องมือเชิงเดี่ยว ซึ่งเลือกสรรเพียงปรากฏการณ์บางด้านมาสร้างข้อสรุปกันแน่
2. ปัญหาการมองขบวนการทางสังคม “แบบเก่า” ที่ให้ความสนใจปรากฏการณ์ความขัดแย้งในเชิง
โครงสร้างสองประการคือ ขบวนการแรงงานและการพัฒนาอุตสาหกรรม หรือการที่เหมารวมมาเป็นขบวนการซึ่งมีความขัดแย้งหลักอยู่ที่ประเด็นเศรษฐกิจ ทั้งที่ขบวนการเหล่านี้ก็มีขอบเขตของพื้นที่ความขัดแย้งซึ่งกว้างขวางกว่ามิติทางเศรษฐกิจ ดังจะพบว่าขบวนการแรงงานก็มีลักษณะมิติของอัตลักษณ์เข้าไปเกี่ยวข้องด้วย เช่น ปัญหาการกีดกันสีผิว เชื้อชาติ และปัญหาในมิติเพศสภาพกับการกีดกันการทำงานบางอย่าง ฯลฯ   
3. ประเด็นการเมืองแบบอัตลักษณ์ ในอดีตมีขบวนการทางสังคมที่มีรากฐานด้านศาสนา และความ
โน้มเอียงทางจิตวิญญาณ ซึ่งมีลักษณะแตกต่างไปจากขบวนการแรงงาน เช่น ขบวนการประชาธิปไตย และขบวนการแบบชาตินิยม
 ซึ่งขบวนการเหล่านี้ก็มีลักษณะการอ้างอิงไปสู่การเมืองแบบอัตลักษณ์ เช่น ความเป็นชาติเดียวกัน ซึ่งข้ามพ้นประเด็นเรื่องชนชั้น สีผิว และชนชาติ  นอกจากนี้ขบวนการเคลื่อนไหวของกลุ่มชาติพันธุ์ชนกลุ่มน้อยที่ไม่ได้มีลักษณะเป็นการเคลื่อนไหวแบบชนชั้น หรือแม้แต่ขบวนการสตรีนิยม ก็มีมานานแล้ว เพียงแต่เพิ่งมาค้นพบและได้รับความสนใจในช่วงหลัง ดังจะเห็นได้ตั้งแต่ช่วงปลายศตวรรษที่ 18 เป็นต้นมา อีกทั้งในช่วงต้นศตวรรษที่ 19 ขบวนการทางการเมือง และ/หรือขบวนการปฏิวัติที่เกิดขึ้นอย่างกว้างขวางนั้น ก็มีผู้คนเข้าร่วมจากทุกชนชั้น ทุกอาชีพ ไม่ว่าจะนิยามชนชั้นในแบบใดก็ตาม  ประเด็นเรื่ององค์กรแบบเครือข่าย ที่ไม่มีลักษณะเป็นโครงสร้างตามลำดับชั้น ต่อต้านองค์กรแบบวิชาชีพ รวมทั้งที่กล่าวว่าขบวนการเคลื่อนไหวแบบใหม่มีเป้าหมายในตัวเอง เป็นประชาธิปไตยทางตรง แต่ก็ยังมีกรณีชุมชนนิยมที่เกิดขึ้นให้เห็นในช่วงสังคมก่อนยุคหลังสมัยใหม่  
เหล่านี้ล้วนเป็นคำถามต่อกรอบการวิเคราะห์ของขบวนการทางสังคมใหม่ซึ่งพยายามสร้าง Master Narrative เราอาจจะต้องสนใจขบวนการทางสังคมทั้งหมดว่ามีขอบเขตกว้างขวางเพียงใด เข้ามามีปฏิสัมพันธ์กันอย่างไร และควรสร้างกรอบในการวิเคราะห์หรือวิธีการศึกษาที่สะท้อนถึงความหลากหลาย การต่อสู้ขัดแย้งที่สามารถแจกแจงลักษณะทั้งหมดของขบวนการทางสังคมต่างๆ เพื่ออธิบายความคับข้องใจ-ความไม่พอใจแบบเก่าที่ยังดำรงอยู่ในสังคม ทั้งนี้เพราะอำนาจรัฐและระบบทุนนิยมไม่ได้หมดพลังไป ดังนั้น ประเด็นเรื่องรัฐจึงไม่ได้หมดความสำคัญ  นอกจากนี้ ในการต่อสู้ของการเมืองแบบอัตลักษณ์, การสร้างโลกชีวิตใหม่ และ ฯลฯ ก็ยังต้องได้รับการรับรองจากรัฐและกฎหมายเช่นกัน การศึกษาปฏิสัมพันธ์ระหว่างขบวนการทางสังคมและพื้นที่การเมืองปกติ จึงเป็นสิ่งที่ยังคงต้องให้ความสำคัญในการวิเคราะห์ต่อไป   

